Deranj în “Laguna de cleștar”

Termenul din titlu se referă la acele specii mici de organisme, având aparatul bucal adaptat pentru înțepat și supt (Dex) și nicidecum pentru metaforice simbioze precum, film-teatru, domeniile literare ori din zona artelor plastice și nu în ultimul rând a celor lucrative

După alegerile parlamentare și locale de anul trecut, actuala putere și-a unit forțele spre a-și așeza pupilii într-o sumedenie de posturi călduțe, precum predecesorii, predecesorilor lor. După ce această operațiune a fost terminată, unii din arcul – urât termen – guvernamental s-au gândit că ar fi cazul să și conducă ceva în țărișoara noastră. Antecesorii lor hipnotizau alegătorii cu ceva “tomuri” de guvernare, dovedite ulterior ca fiind frunze-n vânt. Actualii nici nu s-au ostenit de a veni pe scena politicii cu ceva scriituri, pentru ca noi, alegătorii lor, și nu numai să “înghițim” marile lor producte configurând (în van) viitorul luminos al patriei noastre dragi. Și iată că, un mititel conglomerat USR-PLUS își propune, așa este perceput, să fie și la guvernare dar în același timp și în opoziție. Greu de digerat această poziție contra naturii. În țară, dar și în imediata apropiere a ei, au loc evenimente, folosind un termen delicat, de o intensitate fără precedent. Actualul guvern, de coaliție, încearcă să gestioneze – cu toate limitările impuse de alte organisme ale statului – efectele Pandemiei, uneori coerent, dar cel mai adesea stângaci. Acest ansamblu politic, format din cinci componente, fiecare cu țintele lor de viitor, încearcă să câștige capital electoral, trecând în plan secund, chiar ignorând, actualele provocări interne și de ce nu externe. Și ca un corolar, în ochii alegătorilor spectatori, rezultanta e că scad spectaculos, spre bucuria celor din opoziție, care nu au făcut și nu fac nimic, dar cresc în preferințele electoratului conform sondajelor de partid.

Dacă ne concentrăm de pildă pe Capitala noastră dragă ea trebuie să suporte povara și creșterea alarmantă a “micuțului cu ventuze” deoarece este înconjurată de orășele roșii de COVID, cu până la 15‰ rata de îmbolnăvire, că peste jumătate dintre ei bântuie printre noi, iar acum și aici s-a ajuns spre 8‰. Generațiile anilor ’90 aflate atunci în plină putere creatoare, ori ne-au părăsit plecând spre alte lumi celeste, ori sunt spre senectute. Acum în manejul public sunt cei născuți în jurul anilor ’90. Ce s-a întâmplat? Mulți dintre ei și-au pierdut bruma locurilor de muncă, alții au revenit din străinătățuri iar acum șomează și în fine ar fi și tulpini ale unor partide, reșapate și care acum își doresc să câștige capital politic și de ce nu să intre la guvernare. În tot acest mozaic intern/ extern, este pierdut pe parcurs, cetățeanul român, cel care încearcă să supraviețuiască și chiar să construiască un ceva pe ruinele lăsate de foștii conducători post-decembriști; acum cu părul coliliu și unii dintre ei, versați în rele, și ca o culme a tupeului, să dea povețe. O întreagă societate românească este centrată pe debarcarea unui ministru – cel al sănătății – un fel de hârciog intelectual, care în scurtul lui mandat a căutat doar pricini, fără a se implica în actul de guvernare potrivit fișei postului. În acest punct, și din încrâncenarea că USR-PLUS s-ar vrea și la guvernare și în opoziție, a rezultat un fel de criză guvernamentală, suis-generis. Ba mai mult, o serie de preopinenți posibil valoroși care nu și-au găsit vocația în partidul cu pricina par a se reloca spre alte formațiuni. Și de la o simplă demitere a unui impostor (așa este categorisit fostul ministru al Sănătății pe media) se poate ajunge la alegeri anticipate și la schimbarea fără îndoială a acestei fragile construcții.

Consecințele vor fi devastatoare. Pentru acest partiduleț lucrurile sunt ceva mai complexe. Miniștrii lor îl “huiduie” la scenă deschisă pe actualul Prim Ministru, care potrivit Constituției este cel care numește și revocă membrii Guvernului. Fără a diseca feluritele fațete ale actualei guvernări dar și celelalte din trecutul apropiat, un lucru este cert, la români, nu poate funcționa asocierea de tip coagulativ. Probabil că ar trebui să existe o formulă de sorginte autoritară. Păcat! Și eu care credeam într-o democrație autentică.

Florian Laurențiu Stoika

Contents